**Sonetul unui felinar**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-un felinar ce ziua nu se stinge,

deasupra unei porți, pe strada mea,

și arde cu o flacără ce-abia

apropiindu-te o poți distinge.

Când, uneori, un trecător se-oprește

și îi observă flacăra, mirat,

un singur gând încearcă: “E uitat!”

Atât - și pleacă, nu se mai gândește

că, poate, cineva, oftând din greu,

așteaptă ca lumina-i să atragă

ființa ce odată i-a fost dragă.

Că-i zi sau noapte, felinarul meu,

în pâlpâirea flăcării, se roagă

să nu mai ardă. Îl voi stinge ... eu.